Er man allerede nu begyndt at overveje, hvor næste års ferie skal tilbringes, så åbner Bravo Tours op for endnu en mulighed med afgang direkte fra Aalborg Lufthavn. Fra februar 2019 er Madeira på rejseselskabets program. Meldingen kommer et halvt år efter, at nordjyske SunCharter begyndte at flyve til den portugisiske ø. - Madeira er et spændende rejsemål. Naturen er ganske imponerende, og så er hotellerne af virkelig høj standard, siger Peder Hornshøj, der er direktør i Bravo Tours. En af årets helt store højdepunkter på Madeira er den årlige blomsterfestival, og derfor har Bravo Tours sørget for, at man også kan opleve den, hvis man tager afsted 2. maj næste år. - Det er en helt særlig tid på øen, hvor de blandt andet bygger Håbets Mur i blomster og går en smuk og farverig parade, siger Peder Hornshøj. Til at begynde med indsætter Bravo Tours 12 direkte afgange fra Aalborg Lufthavn til Madeira fra februar til maj 2019. Direktøren udelukker ikke, at sæsonen kan forlænges.

Referat:
Bravo Tours sætter den portugisiske ø Madeira på programmet fra Aalborg Lufthavn fra februar 2019.